Tämän kertomuksen oikeusperustana on 25. kesäkuuta 2015 annettu Euroopan parlamentin ja neuvoston asetus (EU) 2015/1017 , joka koskee Euroopan strategisten investointien rahastoa, Euroopan investointineuvontakeskusta ja Euroopan investointihankeportaalia sekä asetusten (EU) N:o 1291/2013 ja (EU) N:o 1316/2013 muuttamista, jäljempänä ’ESIR-asetus’. Euroopan komissio ja Euroopan investointipankki, jäljempänä ’EIP’, allekirjoittivat 22. heinäkuuta 2015 sopimuksen Euroopan strategisten investointien rahaston, jäljempänä ’ESIR-rahasto’, hallinnoinnista ja EU:n takauksen myöntämisestä, jäljempänä ’ESIR-sopimus’. Kyseiseen sopimukseen liittyvä muutos allekirjoitettiin 21. heinäkuuta 2016.

ESIR-asetuksen 16 artiklan 6 kohdan mukaan komissio toimittaa viimeistään kunkin vuoden toukokuun 31. päivänä Euroopan parlamentille, neuvostolle ja tilintarkastustuomioistuimelle vuosikertomuksen, joka koskee ESIR-takuurahaston hoitamista edellisenä kalenterivuonna ja johon sisältyy arvio tavoitesumman riittävyydestä sekä takuurahaston varojen määrästä ja sen lisärahoitustarpeesta. Tässä vuosikertomuksessa on esitettävä ESIR-takuurahaston rahoitusasema edellisen kalenterivuoden lopussa, pääoman liikkeet edellisenä kalenterivuonna sekä merkittävät transaktiot ja kaikki asiaankuuluvat tilinpäätöstiedot. Kertomuksessa on lisäksi annettava tiedot ESIR-takuurahaston varainhoidosta, tuloksista ja riskistä edellisen kalenterivuoden lopussa.

Komissio toteutti vuonna 2016 ESIR-rahaston sisäisen arvioinnin, joka liittyi komission 14. syyskuuta 2016 hyväksymään säädösehdotukseen ESIR-rahaston koon kasvattamisesta ja tavoitesumman mukauttamisesta sisäisen arvioinnin tulosten perusteella.

2.Toiminnallinen asiayhteys

EU:n takaus koskee (16 miljardiin euroon saakka) EIP:n allekirjoittamia infrastruktuuri- ja innovointi-ikkunaan kuuluvia rahoitus- ja investointitoimia sekä Euroopan investointirahaston, jäljempänä ’EIR’, allekirjoittamia pk-yritysikkunaan kuuluvia rahoitus- ja investointitoimia. ESIR-rahaston toimet katetaan osittain EU:n takauksella ja osittain EIP-ryhmä toteuttaa ne omalla riskillään (vähintään 5 miljardia euroa).

ESIR-asetuksen 12 artiklan mukaan ESIR-takuurahasto muodostaa likviditeettipuskurin, josta EIP:lle on suoritettava maksuja silloin kun se vetoaa EU:n takaukseen. Takaukseen perustuvat maksut suoritetaan EU:n ja EIP:n välisen ESIR-sopimuksen mukaan ESIR-takuurahastosta, jos maksun määrä ylittää EIP:n käytettävissä ESIR-tilillä olevien varojen määrän. EIP:n hallinnoima ESIR-tili on avattu EU:n takauksella katetuista ESIR-toimista ja takaisinperityistä määristä saatavien EU:n tulojen keruuta sekä EU:n takaukseen perustuvien maksujen suorittamista varten. Maksut suoritetaan tilin saldon sallimissa rajoissa.

ESIR-takuurahastoa rahoitetaan asteittain sen mukaan, miten EU:n takauksella katetut vastuut kasvavat.

ESIR-asetuksen 12 artiklan 4 kohdan mukaan komissio hallinnoi ESIR-takuurahaston varoja suoraan, ja varat sijoitetaan noudattaen moitteettoman varainhoidon periaatetta ja asianmukaisia vakavaraisuussääntöjä.

EIP ja EIR ovat vastuussa yksittäisiin toimiin liittyvien riskien arvioinnista ja seurannasta. Ne raportoivat näistä riskeistä ESIR-asetuksen 16 artiklan 3 kohdan mukaisesti komissiolle ja Euroopan tilintarkastustuomioistuimelle maaliskuussa 2017. Tämän raportoinnin ja tulevia toimia koskevien johdonmukaisten ja varovaisten oletusten pohjalta komissio huolehtii siitä, että arvioinnin kohteena oleva ESIR-takuurahaston tavoitesumma ja varojen määrä ovat riittävät.

EIP:n Euroopan parlamentille ja neuvostolle antaman vuosikertomuksen on ESIR-asetuksen 16 artiklan 2 kohdan mukaan sisällettävä tiedot ESIR-rahaston puitteissa toteutettujen rahoitus- ja investointitoimien kokonaisriskistä sekä tapauksista, joissa takaukseen on vedottu.

3.Tilinpäätöstiedot

ESIR-rahastoa koskevat taloudelliset tiedot esitetään jäljempänä jaoteltuina kolmeen jaksoon: 1) ESIR-takuurahaston taloudellinen tilanne 31. joulukuuta 2016, 2) EIP-ryhmän toteuttamat, EU:n takauksella katetut ESIR-toimet 31. joulukuuta 2016 ja 3) pääomavirrat ja merkittävät talousarviotapahtumat vuonna 2016.

3.1. ESIR-takuurahaston tilinpäätös 31. joulukuuta 2016

Takuurahaston nettovarat olivat 1,020 miljoonaa euroa 31. joulukuuta 2016. Varat käsittivät myytävissä olevan sijoitussalkun (948 miljoonaa euroa), lyhytaikaisia pankkitalletuksia (45 miljoonaa euroa) sekä käteisvaroja ja muita rahavaroja (26 miljoonaa euroa).

Vuoden 2016 tuloslaskelman mukaan ESIR-takuurahaston varainhoitovuoden taloudellinen tulos oli 0,9 miljoonaa euroa. Korkotuotoista ja kiinteätuottoisten arvopapereiden myynnistä saatiin yhteensä 1,2 miljoonaa euroa. Toimintamenot puolestaan olivat 0,3 miljoonaa euroa. Tähän määrään sisältyi muun muassa Yhdysvaltain dollarien valuuttatermiinien myynti, jolla suojauduttiin sijoitussalkun dollarimääräiseen osuuteen liittyvältä valuuttariskiltä.

3.2. EU:n takauksella katetut ESIR-toimet

Maksettuihin käynnissä oleviin EIP-ryhmän toteuttamiin ESIR-toimiin liittyvä EU:n takausvastuu oli 31. joulukuuta 2016 yhteensä 4,392 miljoonaa euroa EU:n takauksen 16 miljardin euron lakisääteisestä enimmäismäärästä (ESIR-asetuksen 11 artikla). Tämä 4,392 miljoonan euron määrä esitetään ehdollisena velkana EU:n vuoden 2016 tilinpäätöksen liitetiedoissa.

Vuonna 2016 EIP:n hallinnoimat infrastruktuuri- ja innovointi-ikkunaan kuuluvat ESIR-toimet tuottivat EU:lle tuloja 16,1 miljoonaa euroa. Tästä määrästä 11 miljoonan euron saaminen kirjattiin EU:n vuoden 2016 tilinpäätökseen ja tuloutettiin ESIR-rahaston tilille tammikuussa 2017. Nämä määrät otetaan myöhemmin käyttötarkoitukseensa sidottuina tuloina ESIR-takuurahastoon.

EU:lle kertyi vuonna 2016 EIR:lle tämän hallinnoimista pk-yritysikkunaan kuuluvista ESIR-toimista yhteensä 0,945 miljoonaa euroa hallinnollisia maksuja. Määrä on maksettava EIR:lle 30. kesäkuuta 2017. Lisäksi EIR:lle maksettiin vuonna 2016 pk-yritysikkunaan liittyvä 5 miljoonan euron käynnistysmaksu erillisestä budjettikohdasta.

3.3.Pääomavirrat ja merkittävät talousarviotapahtumat vuonna 2016